**ÓRIÁSOKRÓL ÉS SZÖCSKÉKRŐL**

**ÍRTA: MARK FERRELL Illusztráció: Kim Justinen**

*E cikk a 2011. November 19.-én, a San Francisco-i (California) Központi gyülekezetben elhangzott prédikáció alapján íródott. Szerzője hálával tarozik Morris Venden-nek, az „Isten ezt mondja, de én úgy gondolom” c. könyv szerzőjének a koncepcióért és a bevezető jelenetért. — A szerkesztők*

A Biblia, különösen az Ószövetség tele van történetekkel. Míg a történetek önmagukban is érdekesek, tudjuk, hogy a felszín alatt mindegyik elbeszélésben gazdag tartalom rejlik. Egyes részletek különösen emlékezetesebbek a többinél.

Például, valószínű, hogy a legtöbben nem ismerik a következő bibliai szereplők nevét: Sámmua, Sáfát, Igál, Pálthi, Gaddiel, Gaddi, Ammiél, Szenthúr, Nahbi, és Géuel. Ám ha Káleb és Józsué nevét is a listához tesszük, rögtön rájövünk, hogy ők a tizenkét izraelita kém, akik 40 napot töltöttek az Ígéret földjén. Vajon miért ismert Káleb és Józsué neve egy évezreddel később is, míg a többi tíz a feledés homályába merült?

Mindnyájan ismerjük a történetet, ahogy Isten az izraelitákat Egyiptomból a pusztaságon át Kánaánba vezette. Útjuk során Isten a vezetésének és gondoskodásának világos, kézzelfogható kinyilatkoztatásait adta nekik.

Több, mint két év után érték el a megígért föld határát. *„És szólt az Úr Mózesnek, mondván:* *Küldj férfiakat, hogy kémleljék meg a Kánaán földét, amelyet én adok Izráel fiainak; az ő atyáiknak mindenik törzséből egy-egy férfiút küldjetek, mind olyat, aki főember közöttük.” (4Móz 13:2-3)*

Figyeljük meg, hogy nem 12 merész, kalandvágyó emberről van szó, hanem 12 vezetőről! A nép által nagyra becsült, tapasztalt, bölcs férfiakról. A törzsek azért választották ezeket a vezetőket, hogy megismerjék az Ígéret földjét, majd hitelesen beszámoljanak róla.

**A jelentés**

Képzeljük csak el, milyen izgatottan várhatta a nép a beszámolót, amikor híre terjedt, hogy a kémek biztonságban visszatértek. Egyre izgatottabban hallgatták az információkat a bőségben élő országról, mely reményeik szerint hamarosan az övék lesz. Tágra nyílt szemmel csodálták a hatalmas szőlőfürtöt, amit csak két ember bírt felemelni.

De következett a rossz hír is: *„Az a föld, amelyen általmentünk, hogy megkémleljük azt, olyan föld, amely megemészti az ő lakóit; az egész nép is, amelyet láttunk azon, szálas emberekből áll.* *És láttunk ott óriásokat is, az óriások közül való Anáknak fiait, és olyanok valánk a magunk szemében, mint a sáskák, és az ő szemeikben is olyanok valánk. (4Móz 13:33-35).*

A 12 kém egyike észrevette, hogyan borul el egyre inkább az emberek arca a félelemtől és aggodalomtól. A 40 év körüli hithű férfi nevének jelentése egyszerűen: „kutya”. A Bibliában azt olvashatjuk róla, hogy Káleb olyan ember, aki mindig Istenre összpontosít és ki is fejezi meggyőződését. Úgy dönt, a félelmek helyett a hitre koncentrál és félbeszakítja a negatív beszámolót: *„Bátran felmehetünk, és elfoglalhatjuk azt a földet, mert kétség nélkül megbírunk azzal.” (4Móz 13:31).* Tízen azonban tovább erősködnek, hogy lehetetlen odamenni, mert az óriások túl nagyok és mi oly kicsik vagyunk.

Egy másik hűséges kém, Józsué is Káleb mellé áll, és együtt könyörögnek a népnek, hogy bízzanak Istenben és folytassák útjukat. *„A föld, amelyen általmentünk, hogy megkémleljük azt, igen-igen jó föld.* *Ha az Úrnak kedve telik bennünk, akkor bevisz minket arra a földre, és nékünk adja azt, mely tejjel és mézzel folyó föld.* *Csakhogy ne lázongjatok az Úr ellen, se ne féljetek annak a földnek népétől; mert ők nekünk csak olyanok, mint a kenyér; eltávozott tőlük az ő oltalmuk, de az Úr velünk van: ne féljetek tőlük!”(4Móz 14:7-9).* A többi tíz kém szerint az a föld elnyeli a népet, de Káleb és Józsué Istenre irányították a figyelmet és az Úrral együtt azt ígérték: „legyőzzük őket!”

Ám a nép, ahelyett, hogy Káleb és Józsué hitéhez csatlakozott volna, meg akarta kövezni őket. Vajon miért van így, még ma is, hogy könnyebb elhinni (és terjeszteni) egy negatív jelentést, mint egy jó hírt?

Hitetlenségük miatt sajnos a 20 évesnél idősebbek közül Káleb és Józsué kivételével senki sem léphetett be az Ígéret földjére. Isten elmondta Mózesnek, hogy hallotta az emberek fohászát, bárcsak meghaltak volna a pusztaságban, és Ő meg is adja ezt nekik. *(lásd 4Móz 14:28-30).*

Izrael népe ott állt az Ígéret földjének határán, mégsem tudtak bemenni. Nem az óriások miatt, és nem mert olyan aprónak *érezték* magukat, mint egy sáska, hanem a hitetlenségük miatt. A 10 kém arra figyelt, amit láttak és éreztek, Káleb és Józsué pedig Isten hűségében bízott és készen állt utasítása szerint cselekedni.

**Az óriások**

Az óriások természetesen nem csak a két és fél méter magas emberek. Számtalan különböző alakban jelennek meg az óriások, amikkel szembesülnünk kell. Betegségek, munkahelyi kihívások, emberi kapcsolatok, veszteségek, és egyéb szívfájdalmak formájában. Az óriásokkal kisebb, jelentéktelenebb dolgok képében is nap, mint nap meg kell küzdenünk.

Ezek az ellenségek, vagy amiket mi annak érzünk, félelmet keltenek bennünk, szűkítik a látókörünket, visszavetnek bennünket és valódi kihívást jelenthetnek. A legtöbben óriások nélkül szeretnénk élni. Így imádkozunk: - Istenem, kérlek, távolítsd el ezt az óriást! Vedd ki ezt a tövist a testemből! Ezt akarták az izraeliták is. Arra vágytak, hogy a visszatérő kémek kőkerítéssel és erős kapuval védett bőven termő szőlőskertek hírét hozzák. Olyan házakról szerettek volna hallani, amelyekben már az ágy is meg van vetve számukra, és jól felszerelt konyha várja őket. Minden előkészítve és csak arra vár, hogy ők besétáljanak és birtokba vegyék.

Sokan, mi is ugyanezt szeretnénk. Azt szeretnénk, hogy Isten távolítsa el az összes óriásunkat és minden nehézség nélküli, sima, problémamentes életet biztosítson nekünk. Nem szeretjük az óriásokat.

**A szöcskék**

A kémek többsége szöcskének érezte magát, könnyen eltaposható, apró, gyenge rovarnak. Ahogy a megígért föld elfoglalása és közöttük álló akadályokra tekintettek, gyámoltalannak érezték magukat és készek lettek volna feladni és visszatérni Egyiptomba. Mi is sokszor ugyanezt érezzük, amikor az utunkba kerülő óriásokkal találkozunk. Hamar arra a következtetésre jutunk, hogy leküzdhetetlen a probléma, amivel szembesültünk, egyszerűen nem tudunk továbbmenni. Gyengének érezzük magunkat és fel akarjuk adni. Apró szöcskének érezzük magunkat.

**Isten**

És itt van Isten. Könnyű Istenben bízni, amikor minden rendben van, amikor fejlődni látszunk. De mi történik, amikor rögössé válik az út és minden rosszra fordul, amikor úgy érezzük, Isten megoldhatatlan helyzetbe hozott bennünket? Könnyen abba a hibába eshetünk, hogy elégedetlenkedünk Istennel szemben. Nem szeretjük, hogy legtöbbször láthatatlan és hallgatag. –Csak imádkozom és imádkozom, Ő pedig nem tesz semmit. - panaszkodunk. – Hová lett az az idő, amikor válaszolt? – töprengünk. Könnyen bizalmatlanná válhatunk Isten elrejtettsége miatt.

Mások elcsüggednek attól, hogy nem tudjuk, mit hoz a jövő. –Vajon ez a legjobb iskola? – Férjhez megyek vajon valaha? – Bárcsak tudnám, mit hoz a jövő!- gondoljuk sokan.

**Egy új nézőpont**

Könnyű a 10 kémhez hasonlóan mindennek a rossz oldalát nézni, de talán más szemszögből kellene az óriásokat, a szöcskéket és Istent is látnunk. Van-e valami jó az óriásokban? Adhatunk hálát valamiért a bajban, amivel küszködünk? Máris itt van egy: a kihívások növelik a hitet *(lásd Zsid 12:11).* Bármi legyen is az óriás, lehetőséget ad hitünk növekedésére. Sok hívő Krisztussal ápolt kapcsolata erősödött meg veszteség, betegség, vagy szívfájdalom miatt. Ezek mind segítenek megértenünk, mennyire szükségünk van Őrá.

Még egy jó dolog az óriásokban az, hogy miattuk nem unalmas az életünk. Szeretem a hegyi kerékpározást, de ha az aszfaltdzsungelben, sima betonon kellene 40 km-t tekernem, bizonyára nem tartozna a kedvenceim közé. Az egyik legkedvesebb túraútvonalam egy keskeny, sziklás hegyi ösvényen vezet a Tahoe-tó partján. Útközben sokszor le kell szállnom a bicikliről és patakokon, rönkökön, köveken átcipelnem. Kedvenc emlékeim közé tartoznak az ösvény kihívásai és a gyönyörű kilátás. Kihívások nélkül elég unalmas lenne az élet.

Ifj. Martin Luther King egyszer ezt mondta*: „Ha az ember nem talál valamit, amiért meghalni is hajlandó lenne, akkor nem alkalmas az életre.”* Ha megtapasztaljuk a Jézus Krisztussal élt életet, szembe tudunk nézni a problémákkal és legyőzzük az óriásokat. Ezek az óriások növelhetik hitünket és kiteljesíthetik életünket.

**Kis erősségek**

Könnyen jelentéktelen, apró szöcskének érezhetjük magunkat, különösen, amikor óriásokkal szembesülünk. De ennek is van jó oldala. A szöcske élénk, mozgékony rovar, nagyokat tud ugrani! Mozgékony! Hallottunk már olyan elefántról, ami a saját magasságáig fel tud ugrani? A szöcske viszont saját magasságának sokszorosára tud ugrani!

Ez felszólítás arra, hogy használjuk, amink van. A 10 kém visszatérve gyászosan mondta: - Csupán apró szöcskék vagyunk. Káleb és Józsué viszont így felelt: - Használjuk, amink van, Gyerünk, induljunk!

A Biblia tele van olyan emberek történeteivel, akik használták, amijük volt, és Isten megáldotta őket, nagy dolgokat tudtak véghezvinni. Gedeon és 300 katonája, Dávid és az 5 kis kődarabja. Nem beszélve Jézusról és 12 tanítványáról, akik mindnyájan azzal változtattak helyzetükön, hogy hitben haladtak előre. Meglátták a lehetőséget ott, ahol mások csak a kudarcot.

Nem szabad arra várnunk, hogy Isten mindent elegyengessen előttünk és minden részletet kidolgozzon, mielőtt bármilyen erőfeszítést tennénk. Ha használjuk, amink van, meg fogjuk látni, hogy Isten megsokszorozza erőfeszítéseink eredményét, ahogyan a tanítványok cipóival és halaival is tette.

**Isten velünk**

A Biblia tanulmányozása és saját tapasztalataink mérlegelése által el kell ismernünk, hogy bár Isten néha távolinak tűnik, valójában mindig a közelünkben van és értünk dolgozik. Lehet, hogy jelenlétét nem tudjuk érzékelni, Ő mégis mellettünk áll. Éppen olyannak szeretem Istent, amilyen. Ahogy folyamatosan változtat és megszentel bennünket, hogy egy nap majd meg tudjunk állni az Ő jelenlétében.

Prófétái által Isten elegendő kijelentést adott, amelyekből megérthetjük a dolgok általános kimenetelét. Minden részletet azonban nem kell ismernünk. Például nem érezném jól magam a feleségem társaságában, ha tudnám, hogy haláláig már csupán néhány hetet lehetünk együtt. Örülök, hogy Isten kegyelmesen eltakarja előlünk a jövőt.

Ellen White szerint: *„Mennyei Atyánk ezer kiutat tud mutatni ott, ahol mi egyet sem látunk. Akiknél az Istennek való szolgálat első helyre kerül, azok életében a kusza szálak kisimulnak, és lábaik előtt feltűnik az egyenes ösvény.” (A nagy orvos lábnyomán 481. o.).* Istennek *ezer* módja is van, hogy gondoskodjon rólunk. Nekünk abban kell biztosnak lennünk, hogy azt az *egy* dolgot tesszük, amit Ő kér tőlünk, hogy Isten szolgálatát helyezzük legelőre mindennapi életünkben.

**Az ígéretek megtartása**

Káleb és Józsué számára hatalmas csalódás lehetett, amikor Isten visszaküldte Izrael népét a pusztába. Mégis türelmesen vártak és együtt vándoroltak a sokasággal, akik csak az óriásokra és a szöcskékre figyeltek. Ezek a hűséges vezetők azonban tudták, hogy Isten megígérte, egy napon majd ismét beléphetnek az Ígéret földjére.

Negyven esztendővel később Káleb és Józsué az izraeliták újabb generációjával együtt átkelt a Jordán-folyón és végül letelepedett Kánaánban. Isten csodákat tett, és falak omlottak le. Amikor a földet a törzsek között szétosztották Káleb Józsuéhoz fordult: - *„Te tudod azt a dolgot, amelyet beszélt vala az Úr Mózesnek, az Isten emberének én felőlem és te felőled Kádes-Barneában.* *Negyven esztendős valék én, mikor elküldött engem Mózes az Úrnak szolgája Kádes-Barneából, hogy kikémleljem a földet, és úgy hoztam néki hírt, amint az én szívemben vala. Atyámfiai pedig, akik feljöttek vala velem, elrémítették a népnek szívét, de én tökéletesen követtem az Urat, az én Istenemet. És megesküvék Mózes azon a napon, mondván: Bizony a föld, amelyet megtapodott a te lábad, tiéd lesz örökségül, és a te fiaidé mind örökké, mivelhogy tökéletesen követted az Urat, az én Istenemet.”*

*„Most pedig, ímé megtartott engem az Úr életben, amint szólott vala; most negyvenöt esztendeje, mióta szólott vala az Úr e dologról Mózesnek, mialatt Izráel a pusztában bolyongott vala; és most ímé, nyolcvanöt esztendős vagyok!* *Még ma is olyan erős vagyok, amilyen azon a napon voltam, amikor elküldött engem Mózes; amilyen akkor volt az én erőm, most is olyan az én erőm a harcoláshoz és járásra-kelésre.* *Most azért add nékem ezt a hegyet, amelyről szólt vala az Úr azon a napon; mert magad is hallottad azon a napon, hogy Anákok vannak ott, és nagy, erősített városok; hátha velem lesz az Úr, és kiűzöm őket, amint megmondotta az Úr.” (Józsué 14:6-12)*

Káleb, bár már 85 éves volt, nem egy szép kis házat kért a Jordán partján, mert más célok foglalkoztatták. Örökrészül a meredek hegyvidéket kérte, ahol sziklaváraikban még mindig ott éltek az óriások! Káleb tudta, hogy amíg Istent tartja élete középpontjában és a tőle kapott erőt használja, Ő életkora ellenére is meg fogja áldani és beteljesíti ígéreteit.

Életünk során mindnyájan találkozunk óriásokkal, — bántalmazással, kísértésekkel, látszólagos lehetetlenségekkel. Nagy lesz a kísértés, hogy önmagunkra nézzünk, és gyengeségünket, erőtlenségünket felismerve feladjuk. De tartsuk inkább Jézuson szemünket és használjuk a forrásokat, amiket ingyen ad nekünk és akkor mindnyájan olyan teljes életet élhetünk, mint Káleb és Józsué!

\_\_\_\_\_\_\_\_\_\_

*Mark Ferrell képesített ápoló. Mentőhelikopter-szolgálatnál dolgozik. A Kaliforniai Központi Hetednapi Adventista Egyház segédlelkésze San Francisco-ban. Ez a cikk 2012.Március 22.-én jelent meg.*

Copyright © 2018, Adventist Review. All rights reserved worldwide. Online Editor: **Carlos Medley**. **SiteMap**. Powered by **SimpleUpdates.com** © 2002-2018. User **Login / Customize**.